Lutteren vnde vrentliken heil in deme herren Ihesu Christo stede vorgescreuen. Wetet, gude besundrige vrunde, dat yuwe sendeboden vnde vrunde, her Richart vnde her Hermen, sint gewesen to worde vor mynes heren vnde myner vrouwen genade, vnde nen ende en hebben se van ereme werbe; men dat is vpgeschoten so lange, dat des rikes raet unde stede to samen komen alz gi wol vinden in ereme breue, den ik iw nv sende. Juwe beste hebbe ik geworben met alle mynen vrunden, de ik kunde bekomen van des rikes raet. Alz dar is my here de erczebisschop van Vppsal, bisschop Mangnus, her Andreas Iacobsson, her Cristiern Nicklisson, her Erik Nicklisson vnde her Erik Petersson. Disse vorgescreuen sint vns to einer tuchnisse, dat se iw gerne wolden met deme besten, vnde allent dat ik wet, dat iw to deme besten komen mach, dar wil ik gerne von arbeiden. Jtem wetet, dat ik mit der hast schal wedder to mineme heren vnde des rades ryke ten van Aboo mit deme rade van Aboo. Wille gi wat scriuen juwen vrunden tho, dar ik to komen kan, dar wil ik gerne dat beste bi doen vnde wat iw liff is. Bedet to my alz to yuwen vrunde. Jn Christo moge vnde bloye juwe heil. Gescreuen tho Aboo in der bedachtnisse sunte Pawels, des erlyken apostels.